ועדת הפנים ואיכות הסביבה, כנסת 17, פרוטוקול מספר 92, 2007-01-11 09:30

גאלב מג'אדלה: אני מודה לכל אלה שהגיעו, אני ברשותכם רוצה לפתוח את הדיון של ועדת הפנים והגנת הסביבה.

גאלב מג'אדלה: הנושא שלנו הריסת בתים בכפר דהמש, בקשה לדיון דחוף של חבר הכנסת יורם מרציאנו, מיום שלישי, והצטרף אליה הבוקר הזה חבר הכנסת צרצור, לפי בקשה שהעביר לי הבוקר.

גאלב מג'אדלה: אני מאוד מודה לכם שהעליתם את הנושא לדיון.

גאלב מג'אדלה: אני חושב שיכולנו לחסוך גם את הדיון הזה אם היינו עושים אולי משהו אחר, אני רואה שכאן משרד הפנים מיוצג על ידי מתכנן המחוז עופר, המשרד לבטחון פנים מיוצג על ידי סגן ניצב עמיחי אשד, אני רואה שהרשויות נמצאות כאן, ועדה לתכנון ובנייה, מוזמנים נציגי ציבור, תושבים.

גאלב מג'אדלה: היות ואנחנו בזמנו הקמנו ועדת משנה לאזור לוד רמלה, מתוך כך שחברנו חבר הכנסת יורם מרציאנו בן היישוב ורואה בזה אתגר וחשיבות לסביבה שלו ולאוכלוסיה, אני ביקשתי ממנו שלשום כשהעלה את הנושא לסדר היום גם לנהל את הישיבה מאחר שהוא בקיא בפרטים וחי את הנושא.

גאלב מג'אדלה: ואני סבור ובטוח ומאמין שיחד היום נתחיל כיוון חדש, שונה ממה שהיה אתמול, ולדעתי כולנו הצטערנו על מה שקרה אתמול, זה לא היה צריך לקרות, אפשר היה לחסוך את זה, כי כל הצדדים כאן רוצים בסופו של דבר דבר אחד, להמשיך לחיות ביחד, ואת זה אפשר לעשות רק כשאנחנו מגלים סובלנות הדדית ורק כאשר אנחנו מתמודדים אמיתית עם מציאות קשה.

גאלב מג'אדלה: בתי משפט הם מאוד חשובים, אבל בתי המשפט הם לא הזירה הנכונה למציאות כזאת.

גאלב מג'אדלה: תאמינו לי, אנחנו מכבדים את בתי המשפט, אנחנו רואים בהם אבן פינה של הדמוקרטיה בחברה הישראלית.

גאלב מג'אדלה: אבל אנחנו יכולים להסתדר ולתרום למציאות טובה יותר ולחסוך את כל מה שצריך לעשות בבתי משפט.

גאלב מג'אדלה: אני מאוד מודה לכם, יורם, אני מעביר את השרביט ואני בטוח שתצעד לכיוון טוב יותר.

יורם מרציאנו: תודה רבה ליושב ראש הוועדה, לחבר הכנסת ראלב מג'אדלה.

יורם מרציאנו: אני חושב שכולנו פה נברך אותו היום, מבחינת עשיית היסטוריה במדינת ישראל, השר הערבי הראשון מהעדה המוסלמית, אני חושב שזה כבוד למדינת ישראל, זה מהווה פריצת דרך ביחסים שלנו בין יהודים לערבים.

יורם מרציאנו: כמי שמכיר את ראלב הרבה מאוד שנים מההיכרות הפוליטית שלי אתו מתוך מפלגת העבודה, ובחברותי בתשעה חודשים האחרונים בוועדת הפנים אני חושב שראלב יכול להוסיף נוף יפה מאוד לממשלת ישראל בהרבה מאוד פתרונות במגזר הערבי.

יורם מרציאנו: לא אחת גם הסתובבתי איתו בתוך הציבור הערבי, אני יודע כמה הוא מקובל ואהוד ומוערך, ואני משוכנע שהלהט שראינו אצל ראלב בוועדת הפנים נראה אותו עכשיו בממשלת ישראל למען פתרונות למגזר הערבי.

יורם מרציאנו: אז בהחלט ראלב, כחבר למפלגה שלך וכחבר שלך לכנסת ולוועדה אין לי אלא לברך אותך בברכת צלחה ושיהיה לך המון הצלחה.

יורם מרציאנו: מברוכ.

יורם מרציאנו: אני מודה ליושב ראש הוועדה על כך שנתן לי לנהל את הישיבה.

יורם מרציאנו: אני חושב שאנחנו היום נמצאים בישיבה שלישית של ועדת משנה לענייני לוד, ובכל הישיבות האלה דנו באחד הנושאים שאנחנו עוד יכולים לדון בהם הרבה מאוד זמן ובכל פעם אנחנו נגלה שלא עשינו כלום.

יורם מרציאנו: אני רוצה לומר את הדברים בכנות רבה.

יורם מרציאנו: לצערי הרב אני קובע באופן חד משמעי שתופעת הבנייה הבלתי חוקית בלוד לא תעלם, ובסביבה, בלוד רמלה ובאזור, אלא אם כן יבוא פתרון אמיתי וכן של ממשלת ישראל, של כנסת ישראל ושל כל הגורמים בדבר.

יורם מרציאנו: אני רוצה לספר לכם אנקדוטה קטנה ממה שראיתי אתמול בכפר דהאמשה.

יורם מרציאנו: אני הייתי שם אתמול כשהלכו להרוס שם את הבית, והראו לי בית מצד ימין לבית שהלך להיהרס.

יורם מרציאנו: אמרו לי אתה רואה את הבית הזה, הבית הזה נבנה עכשיו מחדש אחרי שלפני חצי שנה הרסו שם בית, והנה הם הרימו אותו עכשיו מחדש.

יורם מרציאנו: עכשיו רבותיי, זו תהיה המציאות שבה נחיה אם לא ניתן פתרונות.

יורם מרציאנו: ואני כיהודי גאה, שגר באזור הזה בלוד, אומר לכם, אני רוצה פה לשים את הדברים פעם אחת ולתמיד על השולחן.

יורם מרציאנו: לצערי הרב הרשויות באזור לא נתנו פתרונות במשך השנים לבנייה במגזר הערבי.

יורם מרציאנו: עכשיו אין מה לעשות.

יורם מרציאנו: ההתרבות במגזר הערבי היא התרבות שאני מברך עליה ואף אחד הרי לא יכול לעצור אותה.

יורם מרציאנו: לא אחת אני מבקר אצל משפחות של עשרה וחמישה עשר איש שאומרים לי מה אתה רוצה שנעשה, אני מתחתן, איפה יש לי לגור.

יורם מרציאנו: למען העובדה המדוייקת כדאי שנאמר, ואני אומר את זה לפרוטוקול באופן מפורש, בשנים האחרונות הוקצו קרקעות לבנייה לשכונות ערביות בלוד, סך הכל שמונה עשרה יחידות שיצאו עכשיו למכרז של מינהל מקרקעי ישראל.

יורם מרציאנו: זה הפתרון שניתן.

יורם מרציאנו: והאוכלוסיה הערבית בלוד וברמלה ובאזור מתרבה.

יורם מרציאנו: עכשיו אני רוצה לדבר בכלל על כפר דהאמש, זה בכלל אנשים ללא כתובת.

יורם מרציאנו: אנשים ללא זהות.

יורם מרציאנו: אתה מדבר שם על משפחות, על שבעים משפחות, שגרות שם במקום, נמצאות שם ועם כל הכבוד מדינת ישראל צריכה לתת להן תשובה.

יורם מרציאנו: בנו שם את ביתם בצורה לא חוקית ואני לא מצדיק אותם.

יורם מרציאנו: אני מודה שאני לא בעד בנייה לא חוקית.

יורם מרציאנו: אבל אין ואקום.

יורם מרציאנו: כשאתה לא נותן פתרון אנשים לוקחים את הפתרון.

יורם מרציאנו: ואנחנו כוועדת הפנים של הכנסת, כמי שבעצם עושה את הפרדת הרשויות בין הממשלה לבין הכנסת צריכה לפקח על עבודת הממשלה, חלק מהתפקיד שלנו הוא בעצם לבוא לממשלה ולומר להם אנחנו מבקשים לתת פתרונות לכל מה שנעשה שם.

יורם מרציאנו: תארו לכם ילדים שלא יכולים, במועצה האזורית, שיושב פה חברי וידידי מנשה ראש המועצה האזורית של עמק לוד, שרוב המועצה שם ובתי הספר שם הם בתי ספר דתיים.

יורם מרציאנו: הוא יצטרך עכשיו לתת תשובה לשבעים משפחות, לילדים, מאיפה הוא יביא את התקציבים לפתוח שם בית ספר.

יורם מרציאנו: הרי רמלה לא רוצה אותם, כשהם נמצאים בשטח השיפוט של רמלה.

יורם מרציאנו: בשטח הרצוף הם נמצאים ברמלה, על הגבול.

יורם מרציאנו: בשטח הרצוף הם נמצאים בלוד.

יורם מרציאנו: לוד מתעלמת, רמלה מתעלמת, והם הפכו להיות בני ערובה.

יורם מרציאנו: תאמין לי, אני בדיוק יודע על מה אני מדבר.

יורם מרציאנו: בלי יכולת לתת להם פתרונות, לא מוניציפליים, לא חברתיים, לא קהילתיים ולא תכנוניים.

יורם מרציאנו: אתה לא נותן תשובה ומצפה מהאנשים האלה בסופו של דבר שהם לא יקחו את החוק לידיים.

יורם מרציאנו: ואני לא בעד לקחת את החוק לידיים.

יורם מרציאנו: ואני אומר את זה פה בצורה הברורה והחד משמעית.

יורם מרציאנו: תאמינו לי, אני רוצה פה לומר, יושב פה עמי אשד מפקד תחנת לוד, אני מכיר אותו מאז שהוא נכנס להיות מפקד תחנת לוד.

יורם מרציאנו: תאמינו לי שגם לאנשי המשטרה לא קל המצב הזה לעמוד מול המשפחות, תאמינו לי עושים את זה בהרבה מאוד כאב.

יורם מרציאנו: אבל מה אומר עמי, אני מקבל צו מבית משפט, אני צריך לבצע.

יורם מרציאנו: אני צריך לשמור על החוק.

יורם מרציאנו: אני אמון על החוק.

יורם מרציאנו: ואני פה דווקא רוצה לומר לחבריי בוועדות התכנון, שלצערי הרב הייתם צריכים אתם, כדי שלא נגיע למה שהגענו אתמול, לגלות קצת יותר רגישות וגמישות.

יורם מרציאנו: משום שכשאני נדרשתי לעניין אני נדרשתי לא רק למשפחה של אתמול, אני נדרשתי לעצם העניין, לפתרון הכולל.

יורם מרציאנו: כי זה לא רק משפחה אחת.

יורם מרציאנו: היום זה משפחת שעבן, מחר זו תהיה משפחת יוסוף, מחרתיים משפחת עבדאללה, מחרתיים זו תהיה משפחת מרציאנו.

יורם מרציאנו: רבותיי, צריכים להבין דבר אחד, הרסנו בית אחד, הרי הבית הזה ייבנה, ואני מכיר את ההיסטוריה של לוד, רמלה, וגם של המקום הזה.

יורם מרציאנו: כשאנחנו פונים ליושב ראש ועדה לתכנון מחוזי ומסבירים לו, אחר כך מתחילים לספר לנו שיש צו של בית משפט עליון, ואני מאוד אוהב את שוקי עמרני, שהוא אגב היה מפקד שלי בצבא, למען הגילוי הנאות, ועבדתי איתו בצבא, ואני אומר לכם שהוא איש ישר, אבל כל ההתנהלות הזאת היא פשוט לא הבנתי מה קרה כאן.

יורם מרציאנו: באה ועדת הפנים של הכנסת, בכלל יש נורמה חדשה.

יורם מרציאנו: כל פעם שומעים שוועדת הפנים של הכנסת מתכנסת, יום לפני עושים הריסה.

יורם מרציאנו: באופן שיטתי.

יורם מרציאנו: זה פעם רביעית מאז שאני חבר כנסת שוועדת הפנים של הכנסת מתכנסת, יום לפני הולכים לבצע צו הריסה.

יורם מרציאנו: רבותיי, כבדו גם אותנו.

יורם מרציאנו: אנחנו בסך הכל הרי רוצים להוריד את הלהבות, ומבקשים להביא סוף ומזור לאותם אלפי משפחות שנמצאות שם בהעדר פתרון.

יורם מרציאנו: אין שם פתרון.

יורם מרציאנו: ולא אחת, אני גם הייתי סגן ראש עיריית לוד, אני מכיר את המקרה מהמקום האחר שלו, אנחנו לא מצליחים לתת פתרונות.

יורם מרציאנו: כשאתה למשפחות היהודיות נותן פתרון.

יורם מרציאנו: אני קראתי במקומונים, ואני אומר את זה כיהודי גאה בלוד, שהולכים עכשיו לפתח את תכנית אחיסמך.

יורם מרציאנו: מה עושים, הקימו שם עמותה דתית כדי שיבואו לשם רק חבר'ה יהודים.

יורם מרציאנו: אתה לא נותן תשובות לערבים, אל תבוא בטענות.

יורם מרציאנו: פעם זה באמתלה של עמותה כזאת ופעם באמתלה של עמותה אחרת, ואני בעד שיבואו יהודים ללוד, שיהיה ברור, אני שם את זה על השולחן, אני בעד.

יורם מרציאנו: אני גם בעד לתת תשובות לערבים.

יורם מרציאנו: כי אם אנחנו לא ניתן תשובות, רבותיי, כשרע להם רע לי.

יורם מרציאנו: וכשתהיה אנרכיה שם אנרכיה לי בכל העיר.

יורם מרציאנו: ואני אומר לכולם פה, ואני רוצה שזה יירשם בפרוטוקול באותיות קידוש לבנה, לוד זה פצצת זמן מתקתקת.

יורם מרציאנו: מתי זה יתפוצץ לכולנו בפנים, לוד, רמלה והאזור, שנשים את הדברים טוב טוב על השולחן.

יורם מרציאנו: ישבנו בכמה ישיבות עם המינהל, עם ועדות התכנון, ואני זוכר ככה, זה התחיל אצל אריק שרון ראש הממשלה לשעבר שהיה נחוש להציל את לוד.

יורם מרציאנו: ולא אחת ולא שתיים ולא שלוש, הוא דפק על השולחן בישיבות שאני ישבתי ואמר צריך להביא סוף לעניין הזה.

יורם מרציאנו: אני ישבתי בישיבות האלה.

יורם מרציאנו: והיתה החלטה להלבין את כל הבנייה הבלתי חוקית תוך כדי הידברות עם המגזר הערבי, שאנחנו נלך לתהליך של הידברות, לתהליך של הלבנה, שמרגע זה כבר לא יקומו בתים לא חוקיים, וכל בית שיקום מהרגע שניתן לזה בעצם תוקף וניתן פתרונות למגזר הערבי הם יהיו אחראים להרוס אותו.

יורם מרציאנו: ואני רוצה לראות שהמגזר הערבי יבוא אלי בטענות אחרי שאני נותן פתרונות.

יורם מרציאנו: אבל כשאני לא נותן פתרונות הם באים בטענות ואין לי מה לתת להם תשובות.

יורם מרציאנו: לכן אני כל פעם מתכנס וכל פעם נדרשים לזה מחדש, ואני פוחד שזו עוד הפעם תהיה ישיבה שבעוד חודשיים יהיה עוד איזה צו הריסה אחד על הפרק ועוד פעם נתכנס כאן, ועוד פעם נבוא לכאן בלי לתת פתרון.

יורם מרציאנו: ואני יותר מאומר לכם רבותיי, יש פה שני נושאים על הפרק.

יורם מרציאנו: הנושא האחד שאני אומר את זה לכם, לוועדה המקומית לודים ולמתכנן המחוז, לגמור אחת ולתמיד את כל נושא תכנית המיתאר, גם של לוד וגם של האזור, לדעת מה מעמדם.

יורם מרציאנו: אני רוצה לשמוע מראש המועצה, מאנשי ועדות התכנון, מה מעמדם.

יורם מרציאנו: שיספרו לי באיזה עמדה הם, אולי הם יפנו לאו"ם, יבקשו להכיר בעצמם כוועדה עצמאית.

יורם מרציאנו: מישהו צריך לתת להם תשובה.

יורם מרציאנו: אנחנו לא נותנים תשובות.

יורם מרציאנו: ודבר נוסף, שר השיכון הקודם, יצחק הרצוג, בכותרות ענק, ויצחק הרצוג גם אתמול שוחחתי איתו בלילה, אומר לי יורם, אני נתתי הנחייה בביקור בלוד להכשיר את כל הבנייה הבלתי חוקית.

יורם מרציאנו: עכשיו כל פעם באים ומספרים לי שיש ויכוח בין המינהל לבין ועדות התכנון.

יורם מרציאנו: בין הוועדה המקומית לבין ועדת התכנון.

יורם מרציאנו: אני רוצה פעם אחת ולתמיד לדעת איפה זה עומד כדי לתת לזה פתרון.

יורם מרציאנו: פעם אחת ולתמיד.

יורם מרציאנו: ואם יש בכלל עתודות קרקע לבנייה למגזר הערבי.

יורם מרציאנו: צריך לתת תשובות לעניין הזה, ואני אומר את זה פה בצורה הכי מפורשת.

יורם מרציאנו: מראות של אתמול, ואני מודה שזו פעם הראשונה, אדוני מפקד התחנה, שאני עמדתי במצב של הריסת בית, האמינו לי, זה אחד המחזות קורעי הלב, שאתה צריך לעמוד מול ילדים שמסתכלים תחת סורגים.

יורם מרציאנו: ומצב שהמשטרה לא יודעת איך להתנהג, כי בסך הכל מדובר בנפשות, שכל רגע זה יכול להתלקח ובסוף יקרה אסון של איזה ילד או איזה משפחה ששמה תעלה באש.

יורם מרציאנו: ואנחנו כולנו אובדי עצות.

יורם מרציאנו: ולכן אני בא ואומר, עכשיו זה מוטל לפתחה של ועדת התכנון המחוזית ברמלה, לתת לנו גם תשובות, לא רק לחתום על צווי ההריסה.

יורם מרציאנו: גם צריך לתת תשובות.

יורם מרציאנו: כי להרוס זה הדבר הקל.

יורם מרציאנו: לכן אני חושב שההתנהלות של מה שהיה אתמול, כשבית המשפט נותן החלטה לצו מניעה ורצים לבית המשפט, עם כל מה שיש כדי לנסות לשנות את ההחלטה של בית המשפט, שאני גם שמעתי דברים שם בטלפונים, שאולי העורך דין לא אמר את האמת לשופט, ואולי רימו את בית המשפט.

יורם מרציאנו: נעשו שם דברים חמורים.

יורם מרציאנו: אבל היות והאנשים שדיברו איתי לא נמצאים כאן כרגע ומפאת כבודם אני לא רוצה להידרש לסוגייה הזאת.

יורם מרציאנו: אני רק חושב שהלהיטות של אתמול הייתה מיותרת, הייתה לא לעניין, הייתה חסרת אחריות, תוך כדי רצון אתמול להרוס את הבית כי זה מה שעמד לנגד עיני כולם.

יורם מרציאנו: זה היה מן מאבק כוחות כזה מי מכופף למי את היד.

יורם מרציאנו: ככה זה נראה לי.

יורם מרציאנו: מי יותר גיבור.

יורם מרציאנו: מי יותר חזק.

יורם מרציאנו: ולכן אני בא ואומר רבותיי, אני אעביר את רשות הדיבור ליוזם השני של ההצעה לסדר היום, לחברי חבר הכנסת איברהים צרצור, ואחר כך אני מאוד ארצה לשמוע התייחסות של הנוגעים בדבר ושל תושבי השכונה, שבאמת גם מחכים לשמוע מאתנו היום, מעבר להריסה של הבית, הבית ייהרס או לא ייהרס, בסוף יהיו שם עוד שבעים משפחות.

יורם מרציאנו: אני רוצה לשמוע פתרון כולל, כי אני לא מדבר היום על משפחת שהבן.

יורם מרציאנו: זה לא רק העניין.

יורם מרציאנו: אני מדבר על כל השכונה, בסוף צריך לתת פתרון לשכונה, של שבילי גישה, של חינוך, של למי הם שייכים, מה הם, באיזה מעמד הם.

יורם מרציאנו: וזה מה שמעניין אותי.

יורם מרציאנו: חבר הכנסת צרצור, הבמה שלך.

אברהים צרצור: היושב ראש, באמת חסכת ממני הרבה דברים, אבל גבירותיי ורבותיי, מה שקרה אתמול בשכונת דהמאש היתה טרגדיה יוונית במלוא המובן של המילה.

אברהים צרצור: התחלנו בבוקר עם צו הריסה, לאחר מכן ניתן צו על ידי בית המשפט שמורה למשיבים, דהיינו הוועדה המקומית לתכנון ובנייה לודים ואחרים להימנע מביצוע צווי ההריסה.

אברהים צרצור: אני הייתי בקשר משעות הבוקר המוקדמות עם הלשכה של השר לבטחון פנים, עם הלשכה של שר הפנים, כולם הודיעו לי חד משמעית שאכן הצו הזה צריכים לכבד וניתנה הוראה שבדרך למפקד המחוז שם כדי להוציא את כל הכוחות, את כל הכלים מהאזור, ולצערנו הרב, כפי שהציג גם היושב ראש, מסיבות שלא מובנות ושלא ברורות המשטרה עם כל הכלים נשארו שם במשך שעות רבות מאוד, תוך תקווה של מאן דהוא שהצו הזה של ביצוע ההריסה יתבצע בסופו של תהליך.

אברהים צרצור: זה דבר זוועתי שלא דמיינתי לעצמי, אפילו בחלומות הגרועים ביותר, שדבר כזה יכול להתבצע, ויכול להתממש בצורה כזאת גועלית במדינה שמתיימרת להיות המדינה הדמוקרטית היחידה במזרח התיכון.

אברהים צרצור: הדבר הזה חייבים לעצור אותו וחייבים לא להרשות לו לחזור שנית למקום הזה וגם במקומות אחרים.

אברהים צרצור: אני גם מקשר את זה דרך אגב למקרה אחר.

אברהים צרצור: ביום ראשון שעבר היה סיור משותף של ועדת הפנים הזאת, וההגנה על הסביבה, וועדת החינוך, באזור הדרום בנגב.

אברהים צרצור: שלושים ושש שעות לאחר הסיור הזה משרד הפנים וכל הגורמים שקשורים בנושא הזה נכנסו לכפר הלא מוכר טאוויל בנגב והרסו עשרים בתים.

אברהים צרצור: אני חושב כפי שאמרת אדוני היושב ראש, יש דבר מוזר מאוד שלפני שמכנסים ועדת פנים הורסים בתים, וכנראה שגם לאחר שמסיירים במסגרת ועדת הפנים במקום מסויים באים גם אותם גורמים ומבצעים צווי הריסה.

אברהים צרצור: ההריסות האלה, כפי שאני מכיר אותן, מבחינתי הן פשעים כנגד האנושות, למרות שהם מתבצעים בשם החוק.

אברהים צרצור: הריסה של בית זה לא הריסה של בלוקים.

אברהים צרצור: הריסה של בית שנבנה ללא היתר, ואני מכיר בעובדה הזאת, אבל הערבים במדינת ישראל דרך אגב הם לא אוהבים לעבור על החוק.

אברהים צרצור: הם לא מאוהבים בתופעה הזאת.

אברהים צרצור: הם נאלצים בעל כורחם, ועל אף כל התנאים, לבנות ללא היתר בגלל שהמדינה, לצערי הרב, במשך חמישים ושמונה שנים לא נתנה להם את האפשרות לבנות בצורה מסודרת.

אברהים צרצור: מי שצריכים להרוס אותו זה כל הגורמים שהורסים את הבתים האלה.

אברהים צרצור: מי שצריכים לשים מאחורי סורג ובריח אלה הגורמים הממשלתיים שאינם מרשים לערבי הפשוט והמסכן לבנות את ביתו בצורה נורמלית ובצורה מסודרת ולפי היתר.

אברהים צרצור: אני אומר לכם במלוא הכנות, ואני אחראי גם, אני הייתי ראש עיר בכפר קאסם במשך עשר שנים.

אברהים צרצור: מי שיש לו את האפשרות לבנות עם היתר ובונה ללא היתר אני הראשון שיהרוס לו את הבית.

אברהים צרצור: אבל בכל עת שאדם נאלץ לבנות ללא היתר בגלל שאין הממשלה ואין רשויות התכנון השונות מרשות לו לבנות בצורה מסודרת, מי שצריכים להעניש זה לא האדם הפשוט הזה, שמנסה לבנות קורת גג כדי לאכלס את משפחתו המסכנה מלגור ברחובות.

אברהים צרצור: אני חושב שצריכים לשים את הדברים האלה על השולחן ולגשת לטיפול בסוגייה הזאת בצורה מנותקת לחלוטין מפוליטיקה, ממדיניות, מרוח שטנית שנושבת בכל עת שאנחנו באמת מתכנסים ומתדיינים בסוגייה של הריסת בתים.

אברהים צרצור: ולכן אני אתמקד בהצעות מסויימות.

אברהים צרצור: ואני מאוד מקווה אדוני היושב ראש, ואני אומר את זה למנהלת הוועדה, אני אהיה קונקרטי בהצעות שאני אציע עכשיו, ואני מאוד מקווה שבמסגרת הוועדה הזאת נחליט החלטות, ולא נמשיך עם מה שנקרא בקשות והתחננויות מסוגים שונים לכל הרשויות הקיימות היום, שנמצאים אצלנו ושלא נמצאים אצלנו, כדי לעשות משהו לפתור את הבעיה.

אברהים צרצור: אני חושב שהגיע הזמן כדי לצוות בצורה כזאת או אחרת.

אברהים צרצור: אני יודע שההחלטות של הוועדות הן בגדר המלצות.

אברהים צרצור: אבל צריכים להרים את הנושא הזה לרמה כזאת שכל אלה המכובדים שנמצאים מסביב לשולחן הזה, גם אלה שעומדים מאחוריהם, יבינו שאנחנו עכשיו אל מול תופעה חדשה, אל מול פרק חדש, אל מול טיפול נקודתי שונה לגמרי מהתקופה שהיתה בעבר.

אברהים צרצור: ולכן אני אציע הצעות.

אברהים צרצור: אני מאוד מקווה שההחלטה תתקבל היום בנושא של התחייבות ועדת התכנון והבנייה לודים להקפיא את כל צווי ההריסה בשכונת דהמאש לתקופה של שנה.

אברהים צרצור: אני לא מבקש דברים אסטרונומיים שלא ניתנים לביצוע.

אברהים צרצור: דבר שני לעשות את הכל כדי לאשר את התב"עים.

אברהים צרצור: ואני פונה מפה לכל הגורמים, הן במועצה האזורית, אתה דיברת על כך שהשכונה הזאת קיימת, והיא לא שייכת לא לפה ולא לשם.

אברהים צרצור: תאמין לי, מבחינה רשמית מצב הסטטוטורי של השכונה הזאת שהיא חלק אינטגרלי מהמועצה האזורית עמק לוד, דהיינו המועצה האזורית הזאת היתה צריכה לדאוג לשכונה הזאת, לתכנן את השכונה הזאת, להגיש תב"עים על השכונה, למען תושבי השכונה הזאת.

אברהים צרצור: ככה צריכים לנהל מועצה אזורית.

אברהים צרצור: מועצה אזורית היא כמו מועצה מקומית, כמו עירייה לכל דבר.

אברהים צרצור: ויש לה את הסמכויות המלאות כדי לתכנן את השכונה הזאת.

אברהים צרצור: למה לא עשו את זה במשך כל כך הרבה שנים, זה אומר דרשני.

אברהים צרצור: ואי אפשר לעבור על זה לסדר היום.

אברהים צרצור: תשובתי לשאלה הזאת, הם לא מעוניינים.

אברהים צרצור: כנראה שיש גופים מסויימים שרוצים לגלח את השכונה הזאת מהמקום הזה.

אברהים צרצור: אולי לבנות במקומה שכונה יהודית.

אברהים צרצור: אני לא יודע מה הכוונות שם.

אברהים צרצור: אבל מועצה אזורית עמק לוד, שמוותרת על סמכותה, אפילו מוותרת על חובתה לתכנן את השכונה הזאת מלפני עשרים שנה בערך,

יורם מרציאנו: חבר הכנסת צרצור, אני מציע שאתה לא תקבע עובדה, אתה תשאל את ראש המועצה ואתה תיתן לו להשיב.

אברהים צרצור: אני לא האשמתי אף אחד, אני מדבר על עובדות.

אברהים צרצור: המועצה היתה צריכה פשוט מאוד להרים את הכפפה, לטפל בשכונה הזאת כפי שהיא מטפלת בשכונות אחרות, זה פשוט מאוד להביא את האנשים האלה להרגיש כאנשים שייכים למועצה הזאת, להתגאות במועצה הזאת.

אברהים צרצור: כל אדם רוצה להיות שייך לאיזה מקום.

אברהים צרצור: אז הדבר השני זה לעשות את הכל כדי לאשר את התב"עים, הן במסגרת המועצה האזורית, כל עוד שלא התקבלה החלטה אחרת, במסגרת של ועדת גבולות, במסגרת של פורום אחר, כדי להעביר את השכונה הזאת למקום אחר, לרמלה, ללוד, להכריז על השכונה הזאת כמועצה מקומית נפרדת או עצמאית, כל עוד שהמצב הזה סטטוטורי לא נקבע אני פונה ומבקש מהוועדה הזאת לקבל החלטה ולהורות למועצה האזורית עמק לוד להחיל ולעזור.

אברהים צרצור: רק משפט אחרון, כדי להכין את התב"עים האלה, ודבר שלישי לדרוש באופן בהול ממשרד הפנים, כדי להקים ועדת גבולות שתתכנס באופן מיידי, לא לדחות את זה, באופן מיידי, ולקבוע תוך פרק זמן קצוב לאן השכונה הזאת שייכת.

אברהים צרצור: או שהיא תמשיך להיות חלק אינטגרלי מהמועצה האזורית עמק לוד, והמועצה הזאת צריכה לטפל בה כראוי, כחוק, או שהיא תועבר למקום אחר, ושם צריכים לטפל בה בצורה מסודרת.

אברהים צרצור: תודה רבה.

יורם מרציאנו: לפני שאני ממשיך את הישיבה, נמצא פה ארז שלום, שהוא אחראי על כל נושא הפיקוח בוועדה המקומית לודים.

יורם מרציאנו: אני מאחל בריאות לבן שלך, הבנתי שהתעכבת כי הבן שלך בבית חולים ואני מודה לך שהגעת.

יורם מרציאנו: הייתי רוצה לשאול אותך, כמי שאחראי על הנושא של הפיקוח בוועדה, מתוכננות לנו שם הריסות נוספות בשכונה?

ארז שלום: יש שם צווי הריסה, לגבי מועדים וזמנים, אין לי את זה מוכן כי ההתראה לישיבה היתה מהיום להיום.

יורם מרציאנו: בכל זאת אתה אדם שמכין ומכיר את התיקים, אני שואל, אם מתוכננים צווי הריסה בחודשים הקרובים.

ארז שלום: יש שם צווי הריסה נוספים.

יורם מרציאנו: למה, לכל הבתים, לחלק מהבתים,

ארז שלום: לחלק.

יורם מרציאנו: מה המצב של השכונה, מה אתה יכול לספר לנו מבחינתכם?

ארז שלום: מבחינתנו יש שם נבנים בתים ללא היתר.

ארז שלום: איפה שישנה בנייה ללא היתר מוציאים צווים.

יורם מרציאנו: יש שם בתים שנבנו עם היתר?

ארז שלום: מה שידוע לי לא.

ארז שלום: אני מדבר בתחום שלנו, לא בתחום של לוד.

יורם מרציאנו: אני מדבר בתחום שלך, ברור, לוד אני יודע שאתה לא אחראי.

יורם מרציאנו: אז אתה אומר שמתוכננים שם צווי הריסה נוספים בתקופה הקרובה, אני שואל פעם שלישית,

ארז שלום: אמרתי שישנם צווי הריסה מינהליים,

יורם מרציאנו: מינהליים, לא שיפוטיים,

ליאורה אפרתי: מי שהולך לבית משפט זה לא הוועדה אלא מי שצווי ההריסה הוצאו נגדו.

יורם מרציאנו: ואתם לא הולכים לבית משפט?

ליאורה אפרתי: אנחנו לא הולכים לבית משפט במקרה של צו הריסה.

ליאורה אפרתי: הולך מי שהקים את הבית.

ליאורה אפרתי: ולפי מה שידוע לי יש הליכים משפטיים, חלק הסתיימו, חלק לא, אין לי מושג לתת לכם כרגע פרטים יותר ספציפיים.

יורם מרציאנו: ארז, כמה בתים יש שם בתוך השכונה מתוך מה שידוע לך?

ארז שלום: אין לי נתונים כאן.

יורם מרציאנו: הגעת לוועדה בלי שום נתון?

ארז שלום: הבאתם אותי מהיום להיום.

יורם מרציאנו: רבותיי, הזימון לוועדה יצא לא אתמול, הוא יצא ביום שלישי, וזה היה מספיק זמן כדי שתבוא לפה לפחות עם דף עבודה מסודר כדי שלשכונה של שבעים בתים תדע לתת לי תשובות.

יורם מרציאנו: לי זה נראה ארז ממש לא טוב, זה חלק מתמשך להתחמקות שלנו מיום שני בהידברויות הטלפוניות, לא אתך, עם הממונים עליך.

ארז שלום: אני ביום שני, אתה שואל אותי אני עונה לך, יש יושב ראש ועדה חדש, הוא עוד לא נכנס לעניינים, זה היה לפני מספר ימים, ביום שני אני הייתי בכלל, אני את ההודעה על הישיבה קיבלתי אך ורק אתמול, אני מדייק, ולכן הגעתי לפה לשמוע מה שאתה מבקש.

ארז שלום: נביא את כל הנתונים, אין שום בעיה.

יורם מרציאנו: אתה רוצה לשמוע מה אני מבקש בלי להשמיע לי מה יש לך.

יורם מרציאנו: זאת אומרת אני לא אדע מה אתה מתכנן.

יורם מרציאנו: זאת אומרת אתה באת לשמוע, מתוך נימוס.

ארז שלום: שאלת כמה בתים יש, שאלת בדיוק איזה צווים, איזה שלבים הם נמצאים, נביא, זה הרבה חומר מסודר.

יורם מרציאנו: תודה רבה.

יורם מרציאנו: הבנתי.

יורם מרציאנו: אדוני ראש המועצה, הייתי רוצה לדעת מבחינתך האם אתה ביקשת למשל לבקש ועדת גבולות כדי לקבוע שם את נושא הגבולות, למי הם שייכים, מה הם שייכים, מה אתה צריך לתת להם, יש איזו פנייה שלך, בקשה כזאת למשרד הפנים?

משה מנשה: חד משמעית כן.

יורם מרציאנו: ממתי?

משה מנשה: למעלה משנה.

משה מנשה: בסיור של ועדת הפנים שהיתה לפני כשנה, כשהיה הסיור הפניתי את זה לשר הפנים,

יורם מרציאנו: ביקשת להקים ועדת חקירה לענייני גבולות.

יורם מרציאנו: ולא קיבלת תשובה.

משה מנשה: נכון לעכשיו אין לי תשובה.

יורם מרציאנו: מה עמדתך לגבי כל מה שקורה שם, הייתי רוצה לשמוע את עמדתך, מה אתה חושב.

משה מנשה: העמדה שלי ברורה, פשוטה, שידרנו אותה במשך כל הזמן, שעל מנת לטפל באוכלוסיה הזאת חייבים, באופי שלהם, בצורת החיים שלהם, יכולים להתחבר או ללוד או לרמלה.

משה מנשה: גם ככה במשך החמש עשרה שנים האחרונות כל הילדים הם מחוברים לרחוב החשמונאים ברמלה, ושם הם מקבלים את כל השירותים.

משה מנשה: למותר לציין שאף תושב פה לא רשום אצלנו.

יורם מרציאנו: הם מקבלים שירותים מעיריית רמלה?

משה מנשה: כן, חינוך ברמלה, הכל ברמלה.

משה מנשה: הם בכלל רשומים במרשם אוכלוסין ברמלה גם כן.

משה מנשה: הם לא כתושבים שלנו רשומים.

אברהים צרצור: האם אתה מודה בכך שהשכונה הזאת שייכת אליך, מבחינה מוניציפלית?

משה מנשה: מבחינת תכנון מוניציפלי היא שייכת לאזור שלנו.

משה מנשה: מבחינת השירותים שהם מקבלים הם מקבלים אותם ברמלה, לא אצלנו.

אברהים צרצור: אני מניח שאתה עומד בראש המועצה הזאת הרבה שנים.

אברהים צרצור: אתה עכשיו הודית בכך שהשכונה הזאת שייכת מבחינה מוניציפלית לתחום שיפוט שלך.

אברהים צרצור: נכון?

משה מנשה: אמרנו את זה כל הזמן כבר.

משה מנשה: לכן ביקשנו שיתנו להם טיפול,

אברהים צרצור: האם אתה חושב, היות והשכונה הזאת שייכת אליך מבחינה מוניציפלית, האם אתה מרגיש מחוייב כלפי השכונה הזאת מבחינת תכנון, מבחינת שירותים, מבחינת כל הדברים האלה?

משה מנשה: לא.

משה מנשה: חד משמעית לא.

משה מנשה: אני אומר את זה בצורה פשוטה ביותר, היות והקרקע הזאת היא חקלאית, על הקרקע הזאת צריכים לכבד רק עבודות חקלאיות, מבחינתי כל זמן שלא קיבלו גושפנקא תכנונית משפטית אני לא יכול לדבר בהם.

אברהים צרצור: איזה גושפנקא משפטית,

משה מנשה: הם לא תושבים מבחינת העניין.

משה מנשה: על בסיס של עבריינות נבנו הבתים שם, אבל לא אנחנו אשמים בעניין הזה.

יורם מרציאנו: מתי נבנה שם הבית הראשון, באיזו שנה?

משה מנשה: אתה לא יכול לזכור את זה.

משה מנשה: זה בא בבודדת, כל שנה עוד בית,

אברהים צרצור: אתה יודע שהשכונה הזאת קיימת לפני קום מדינת ישראל?

משה מנשה: חד משמעית לא.

שפר בן ציון: שבע שנים.

שפר בן ציון: חוץ מאיסמעיל.

שפר בן ציון: שבע שנים.

שפר בן ציון: כל הצווים המינהליים זה בנייה חדשה.

אברהים צרצור: האם תושבי המקום הזה הגישו לכם, כמועצה איזורית, תב"ע, תכנית מסויימת?

משה מנשה: לא.

אברהים צרצור: בשום שלב?

משה מנשה: לא.

יורם מרציאנו: תודה.

יורם מרציאנו: היועץ המשפטי, אם יש לך מה להוסיף אני אשמח לשמוע את דעתך.

יורם מרציאנו: גם לגבי הנושא של מעמדם כתושבים.

יורם מרציאנו: מבחינה משפטית, מה המעמד המשפטי.

שפר בן ציון: כבוד חבר הכנסת מרציאנו נתן סקירה על מצב רמלה לוד, שהוא נכון ביותר לגבי מצב התושבים הערבים שם, וגם לבעיות הפנימיות.

שפר בן ציון: יש ניסיון להגליש את אותן בעיות לתחום המועצה האיזורית עמק לוד.

שפר בן ציון: במועצה האיזורית עמק לוד אין עבריינות בנייה, אין בנייה לא חוקית, אין תושבים שגרים בשכונות.

שפר בן ציון: כל התושבים גרים במסגרת תשעה יישובים שכל יישוב הוא יישוב מוכר.

שפר בן ציון: גבולות המועצה האיזורית בחפיפה, בהשקה, ,

יורם מרציאנו: אדוני היועץ המשפטי, אתה מדבר לפרוטוקול, היות ואני מכיר את המועצה האזורית עמק לוד אל תגיד לי שאין עבריינות של בנייה בלתי חוקית במועצה.

יורם מרציאנו: תקשיב טוב, אל תגיד לי שאין עבריינות של בנייה בלתי חוקית.

שפר בן ציון: תשאל את לודים.

יורם מרציאנו: שארז יגיד לי לפרוטוקול שאין.

יורם מרציאנו: ארז אין בנייה בלתי חוקית שם?

ארז שלום: יש בנייה בלתי חוקית של מחסנים, של מבנים, של תוספות.

יורם מרציאנו: ושל מגורים.

יורם מרציאנו: ושל צימרים.

יורם מרציאנו: ואתה רוצה שאני אתן לך עוד כמה מקומות?

יורם מרציאנו: אני גר באזור.

שפר בן ציון: בתחום הזה המועצה האזורית קיבלה שתי החלטות שעוגנו בהחלטת מועצה, כפי שציין ראש המועצה.

שפר בן ציון: או שלא תהיה שם בנייה כל עוד זה במועצה אזורית עמק לוד, או אם מדינת ישראל רוצה וחושבת שצריכה להיות שם שכונה שתעביר אותה לתחום רמלה.

שפר בן ציון: קיבלה החלטת מועצה, העבירה את זה למשרד הפנים, הועבר לממונה על המחוז, העביר את זה למשרד הפנים.

שפר בן ציון: היה מודד בשטח, סולק על ידי תושבי השכונה ובזה נעצר ועדת הגבולות.

שפר בן ציון: הנושא להתחיל בכלל את המנגנון של ועדת הגבולות.

שפר בן ציון: אני רוצה שנדייק, הבנייה שם היא בנייה חדשה, הבנייה שם היא איננה בניית מצוקה, מדובר שם בבנייה, באנשים עמידים נקרא לזה ככה.

שפר בן ציון: המועצה האזורית עמק לוד מותקפת מכל הכיוונים.

שפר בן ציון: מכיוון אור יהודה, מכיוון ראשון, מכיוון רמלה, מכיוון לוד, מכיוון בית דגן.

שפר בן ציון: מערכת התשתיות של מדינת ישראל, הקרקע החופשית שאמורה לשמש לתשתיות המרכזיות של כל אזור גוש דן נמצאות במסגרת עמק לוד.

שפר בן ציון: הקרקע שהם יושבים עליה זה מחלף.

שפר בן ציון: יש תכנית סטטוטורית מאושרת לגבי המקרקעין האלה.

שפר בן ציון: זה לא שאין תכנית ולא יזמו תכנית.

שפר בן ציון: מדינת ישראל יזמה תכנית, לא על ידי מועצה אזורית עמק לוד, קיבלה תוקף של תכנית מחוזית, והקרקע כרגע, לפי התכנית הקיימת היא מחלף.

שפר בן ציון: כביש ומחלף.

שפר בן ציון: וצריכים לשמור עליה פנוייה,

יורם מרציאנו: זה המחלף שרצו להתחבר בסופו של דבר למחלף אחיסמך, על אותו כביש, על אותו ציר?

משה מנשה: לא, זה כביש הטבעת של לוד שנותן פתרון גם לאזור התעשייה.

משה מנשה: מחלף מאתיים.

שפר בן ציון: זה הכביש שצריך לחבר את כביש 6, ראשון וכו'.

שפר בן ציון: יש כרגע תכנית סטטוטורית, הקרקע מיועדת לשמש כמחלף וכדרך.

שפר בן ציון: כל עוד אין תכנית אחרת שנמצאת בתוקף, כמו שיש לנו צרכים של שדה התעופה ויש צרכים של כביש מס' 1 ושל כביש מס' 4 ושל הרכבת ושל חנה וסע ושל הנתיב החופשי, הכל בתחום המועצה האזורית עמק לוד, אנחנו דואגים להשאיר את התכניות חופשיות.

שפר בן ציון: תבוא תכנית אחרת, יבוא סטטוס אחר, יהיה ניתן לדבר על זה אחרת.

שפר בן ציון: אני מדגיש עוד פעם, ואמר את זה ארז, רוב הצווים הם מינהליים, של בנייה חדשה.

שפר בן ציון: לא מדובר פה על שלושים שנה ולא על ארבעים שנה.

שפר בן ציון: אם היינו מוכנים היינו גם מביאים את התצ"א.

שפר בן ציון: הרי בינינו יש עוד שלושה ארבעה תיקים אחרים, שקשורים לנושא חינוך ונושא הסעות של המועצה, והבאנו את התצ"אות ואנחנו יודעים מה מצב השכונה הזאת.

שפר בן ציון: משה ציין, דבר אחרון, גם רמלה, שהיא לא נוכחת פה בדיון, וגם אנחנו, היינו מאוד מופתעים כאשר בעקבות ביקור אקראי של מנהל מחלקת חינוך של רמלה במסגרת השכונה בכלל התברר שתושבי השכונה כולם קשורים בכלל ברמלה.

יורם מרציאנו: במסגרת חוק חינוך חובה, שאז היתה לכם את החובה לקחת את הילדים האלה ולשים אותם בבתי ספר.

שפר בן ציון: הצו לא היה נגדנו.

שפר בן ציון: עיריית רמלה חמש עשרה שנה נתנה להם חינוך.

שפר בן ציון: ולא רק שהיא נתנה להם חינוך היא נתנה להם גם הסעות.

יורם מרציאנו: חמש עשרה שנה, עכשיו אמרת לי שרק שבע שנים השכונה קיימת.

יורם מרציאנו: תחליטו, רבותיי, תדייקו.

יורם מרציאנו: אני שומע טוב.

שפר בן ציון: אדון מרציאנו, אני אומר לך, חמש עשרה שנה, ככה הצהירו התושבים במסגרת העתירה שהם הגישו לבית משפט, ואני לא יכול להגיד לך אחרת.

שפר בן ציון: אני אומר עוד פעם, יש גרעין אחד, שיושב פה מולי, שבאמת הגיש בקשה לשימוש חורג, אני לא זוכר באיזו שנה, בתחילת שנות השמונים ומשהו.

שפר בן ציון: חוץ מזה אין שום דבר אחר.

שפר בן ציון: ויש פה גם ילד עם חינוך מיוחד, ואנחנו מודעים לזה וזה מטופל.

שפר בן ציון: חוץ מזה כל היתר לא נרשמו, לא משלמים ארנונה, לא רשומים כתושבים במסגרת המועצה האזורית עמק לוד.

שפר בן ציון: אין קצין ביקור סדיר, אין עבודה סוציאלית, כף דרכם לא דורכת בבניין המועצה האזורית עמק לוד, מכל מיני סיבות.

שפר בן ציון: הדבר האחרון, במסגרת דיון משפטי שמתנהל,

אברהים צרצור: מה הסיבות שאתם לא מעורבים במה שקורה שם?

שפר בן ציון: כשמישהו לא רוצה שאתה תיכנס לו, תשלח לו קצין ביקור סדיר, כשהוא לא רוצה להיות רשום אצלך ברשויות החינוך והוא לא רוצה לשלם ארנונה, והוא לא רוצה להוציא היתרי בנייה, הוא לא רוצה לשלם אגרות והיטלים, הוא לא רוצה להיות תחת פיקוח,

יורם מרציאנו: אתה מוכן שהם יגישו לך בקשה,

שפר בן ציון: סידרנו את זה כבר, יש דיון בבית משפט שאמור להתקיים בשלושים ואחד לחודש, סיכמנו שוועדת לודים, על ידי המהנדס שלה, אני כיועץ משפטי של המועצה, עושים סקירה בשכונה, יחד עם עורך הדין שלהם שנמצא פה בחדר, לוקחים תצהירים מכל אלה שיש להם ילדים שרוצים להמשיך לקבל שירותים מרמלה, לרבות שירותי הסעות, עושים תרשומת של הנושא, בליווי משטרתי, שזה עוד לא הספקתי לדבר אתך, ואנחנו עושים סקירה בתוך השכונה.

שפר בן ציון: לגבי הנושא הזה של החינוך בלבד, יהיה סיכום וזה אנחנו מחזירים לשופטת.

שפר בן ציון: ואנחנו גם אמרנו שאנחנו נגביר את האכיפה בנושא התכנון ובנייה.

יורם מרציאנו: אני רוצה לומר לך, דבר אחד ברור לי פה הבוקר, שלפחות אומר בכנות ראש המועצה אני לא רוצה אותם.

יורם מרציאנו: אתה אומר את זה בעברית פשוטה.

יורם מרציאנו: הם נמצאים על שטח השיפוט שלי, אני לא רוצה אותם, אני חושב שהם שייכים לרמלה, או ללוד.

יורם מרציאנו: אני לא רוצה אותם בשטח השיפוט שלי, אני ביקשתי ועדת גבולות כדי להוציא אותם משטח השיפוט שלי, להעביר אותם לרמלה.

יורם מרציאנו: צריך לשים לב לדברים באופן ברור וחד משמעי, וכשאומר היועץ המשפטי הוא אומר בעצם דברים שקבועים בחוק, שהיום הם נמצאים בשטח השיפוט שלו, הוא במסגרת חינוך חובה לילדים הוא חייב לתת להם את מה שהוא צריך לתת, ובמצב כזה הדבר היחידי שהוא מוכן לתת זה את מה שכתוב בחוק.

יורם מרציאנו: הוא לא רוצה לעבור על החוק.

יורם מרציאנו: עכשיו הדברים נאמרים פה באופן ברור.

יורם מרציאנו: וזו בהחלט סוגייה ראשונה שלנו, שאנחנו צריכים להתחיל לטפל בה.

יורם מרציאנו: זכותו של ראש מועצה לבקש ועדת גבולות.

יורם מרציאנו: זכותו.

יורם מרציאנו: ואני חושב שהדבר הראשון שפה אני חושב, שזה נראה נורא בעיניי, אני תיכף אשמע את עופר, אני הייתי שמח ששוקי היה פה, ואני כבר אומר לכם שאני הולך, כבר בשבועיים הקרובים, לקיים דיון נוסף בעניין של השכונה הזאת.

יורם מרציאנו: משום שאני רוצה מעבר להצעות עכשיו לקבל גם פתרונות ולקדם, מבחינתנו חברי הכנסת את התהליך של הקמת ועדת חקירה לגבולות.

יורם מרציאנו: כמו שאתה גם ביקשת.

יורם מרציאנו: כדי שנדע מה מעמדם באופן סטטוטורי, שהם ידעו איפה הם נמצאים, מה המצב שלהם.

יורם מרציאנו: אין להם שום מצב.

יורם מרציאנו: ולכן אני יותר מאומר לכם שבואו, רבותיי, ראש המועצה אומר, ואני אמרתי את זה, אני מכיר אותו הרבה מאוד שנים, הוא אומר את זה באופן כנה, הוא שם את הדברים על השולחן.

יורם מרציאנו: אני לא מסכים איתו.

יורם מרציאנו: אבל לכן צריכה לקום פה ועדת חקירה, שצריך להגביל אותה בזמן, שקודם כל נדע מה המצב.

יורם מרציאנו: וזה צריך להיות מהר.

יורם מרציאנו: ואני חושב שאין לי יותר, שמעתי את היועץ המשפטי, הדברים היו ברורים, מובהרים, ואנחנו נדע להתמודד איתם במסגרת ועדת הפנים של הכנסת.

יורם מרציאנו: אדוני המתכנן, עופר, אני הייתי רוצה לשמוע ממך מה קורה מבחינתכם.

עופר גריידינגר: קודם כל אני מתנצל על הצרידות.

עופר גריידינגר: מבחינה תכנונית היום השטח הוא שטח חקלאי, גם בתכנית המיתאר המחוזית וגם בתכניות המקומיות.

עופר גריידינגר: הוא סובל מכך שהוא מיועד, כמו שנאמר קודם לכם, לפרישת תשתיות.

עופר גריידינגר: אתה שואל מבחינה תכנונית, הוא סובל מכך שהוא מיועד לפרישת תשתיות, הן המחלף שכונה קודם מחלף 200, זה המחלף שבין כביש מ-431 ל-רמלה לוד, על כביש 44 יהיה מחלף שאפשר יהיה לנסוע מערבה לכביש 44 לכיוון תל אביב ומזרחה לכיוון רמלה.

עופר גריידינגר: יש שם גם מעברי מסילות ברזל והפרדות מפלסיות תכופות.

עופר גריידינגר: ולכן האזור הזה הוא צומת תשתיות בעייתית מאוד.

עופר גריידינגר: ההפרדות המפלסיות היום, בשלבים הראשונים, קודם אמר היועץ המשפטי שזה מיועד למחלף,

יורם מרציאנו: למי שייכת הקרקע?

עופר גריידינגר: הבעלות אני מניח, בעלות היא לא נושא שתחת ועדה מחוזית מרכז ואני ראיתי ברשומות שמונחות לפניי שהקרקע היא קרקע פרטית.

עופר גריידינגר: ככל הידוע לי היא קרקע פרטית של התושבים שנמצאים שם היום.

יורם מרציאנו: קרקע פרטית של התושבים?

עופר גריידינגר: חלק גדול,

יורם מרציאנו: המינהל הוציא לנו מכתב הבוקר, ולכן הוא גם לא נמצא פה, שאין שם שום אדמות מינהל ושהאדמות לא שייכות אליו.

יורם מרציאנו: האדמות הן פרטיות.

עופר גריידינגר: אני אומר, האדמה היא אדמה פרטית,

יורם מרציאנו: חבר'ה, יש לי בקשה אליכם, באמת תעשו שיעורי בית, כבדו אותנו לפני שאתם באים לפה.

עופר גריידינגר: אני רק רוצה לומר שנושא הבעלות בכלל לא בתחום עבודתי וסמכותי ואני לא עוסק בנושא.

עופר גריידינגר: אני עוסק בנושאי תכנון ולא בנושא בעלות.

עופר גריידינגר: אני רק מציין שלפי הרישומים שאני ראיתי על ידי גורמים אחרים, על פי החומרים שהוגשו במשך הזמן למחוז המרכז בקרקע יש אדמות פרטיות, באיזור יש אדמות מוחכרות, זה לא נושא שאני מטפל בו, זה נושא שמטופל על ידי גורמי מקרקעין בישראל.

יורם מרציאנו: אתה רוצה שאני אקריא לך מה אומרים במינהל הבוקר?

עופר גריידינגר: אבל זה לא נושא שלי, אני מוכן לשמוע כמו כל אחד אחר.

יורם מרציאנו: אתה תשמע כדי שכולם ישמעו, כולל ידידי ראש המועצה.

יורם מרציאנו: "מאחר ומדובר בקרקע פרטית אין למפקחי המינהל סמכות והם גם לא עוסקים באכיפה של חוקי המקרקעין באזור זה.

יורם מרציאנו: בסמוך לשכונה זו ישנן קרקעות בניהול המינהל, חלקן מוחכרות לחקלאות, ומפקחי המינהל מטפלים בהן בשמירה ואכיפה למניעת התפשטות הבנייה הבלתי חוקית לשטחי המדינה.

יורם מרציאנו: עד כה אין בנייה בלתי חוקית של תושבי השכונה על קרקעות המינהל הסמוכות".

יורם מרציאנו: זאת אומרת בעניין הזה אין מינהל.

יורם מרציאנו: דבר אחד ברור, האדמות פרטיות, של אנשים פרטיים, שאני לא יודע מתי הם רכשו את האדמות.

יורם מרציאנו: אדם עם אדמה פרטית, עם קרקע פרטית, יש לו את היכולת לבוא ולהתחיל להידבר, ולא יגידו לו אנחנו לא רוצים אותך, בגלל זהות או לאום או מוצא.

עופר גריידינגר: התכנון מתבצע בהתאם למיני עקרונות ונושאים ותכניות שלא נפרוס אותם פה כרגע.

עופר גריידינגר: בכלל, במרחבי מדינת ישראל, לא נסמך אך ורק על נושא בעלות.

עופר גריידינגר: אנחנו לא נמצאים בסיטואציה שבה, ואני יודע שהויכוח הזה חוזר מעת לעת, אבל לפי הכללים המוכרים לי אנחנו לא נמצאים בסיטואציה שבה כל המחזיק בקרקע בבעלותו הפרטית רשאי להקים את ביתו עליה.

עופר גריידינגר: זה לא החוק בישראל.

עופר גריידינגר: לגבי שאלתך לעניין ועדת הגבולות, הפעולה האחרונה הידועה לי זה פנייתו של הממונה על המחוז למנכ"ל משרד הפנים, המכתב נמצא אצלי כבר זמן רב.

עופר גריידינגר: זה לא המנכ"ל המכהן כיום.

יורם מרציאנו: חלק מהתרבות של מה שקורה במשרד הפנים, עד שמגיע מנכ"ל הוא צריך כבר לעזוב.

עופר גריידינגר: אבל זה כנראה תלוי יותר בך מאשר בי.

יורם מרציאנו: נכון.

יורם מרציאנו: ואני הולך להודיע לך שעכשיו תהיה יציבות של שלוש שנים כנראה.

עופר גריידינגר: המכתב שמונח לפניי הוא מאחד בנובמבר 2005.

יורם מרציאנו: אתה תוכל להציג לי את המסמך הזה שיהיה מונח גם על שולחננו, כדי שנוכל לקדם את העניין,

עופר גריידינגר: הוא מכתב פורמלי לחלוטין, הוא מופנה למנהלת האגף לפיתוח מקומי במשרד הפנים הממונה על טיפול בוועדות גבולות.

עופר גריידינגר: הוא נשלח על ידי הגב' מלי חג'בי, המוכרת כקצינת מחוז במרכז.

עופר גריידינגר: יש העתק לד"ר שוקי עמרני, והיא פונה בבקשה להקים ועדת גבולות.

יורם מרציאנו: מכתב פשוט כזה, של קצינה, אפילו לא של הממונה, לנושא כל כך רגיש, כל כך חשוב,

עופר גריידינגר: היא פועלת על פי הסמכויות והתפקיד שלה.

יורם מרציאנו: אני בדיוק יודע איך זה עובד, היות ואני עסקתי גם בשירות הציבורי לפני כן.

עופר גריידינגר: בלי קשר לוועדת הגבולות, שיכול להיות שהיא פתרון שיכול לקדם ולעזור, אני לא רוצה לתת היום איזו שהיא מסגרת של אשליה.

עופר גריידינגר: המקום סובל מבעיות תכנוניות מאוד קשות.

עופר גריידינגר: יתכן שהסיטואציה הסופית תהיה שמקום מגוריהם של הנוכחים היום במקום יהיה מקום אחר, כי היום הוא מיועד להקמת תשתיות.

עופר גריידינגר: לכן אני לא יכול לבוא היום ולהתחייב באופן מלא,

יורם מרציאנו: ניסיתם לדבר איתם, להגיע לאיזה שהוא פתרון, או שזו פעם ראשונה אתה מדבר על אפשרות,

עופר גריידינגר: היום המקום לא מיועד לבינוי.

עופר גריידינגר: היום על פי התכניות של השלבים לביצוע, הקרובים יותר של תשתיות באזור אין עדיין זרועות של מחלף וכבישים על הבתים עצמם או על רוב הבתים עצמם, היום.

עופר גריידינגר: כתוצאה מתכניות עתידיות של צרכי השטח יכול להיות שיהיו צרכים תשתיתיים נוספים.

יורם מרציאנו: אני גר בשכונת נאות יצחק בלוד.

יורם מרציאנו: לפני עשר שנים כשעברתי לגור בשכונת נאות יצחק לא היה תכנון להקמת מחלף אחיסמך.

יורם מרציאנו: עכשיו הודיעו לי שיכול מאוד להיות שיקימו שם מחלף שיעבור מתחת לבית שלי וייקח שטחים מתוך השכונה שלי וחלקים מהשכונה אולי יצטרכו לצאת משם.

עופר גריידינגר: קודם כל, אני לא רוצה להרגיש אותך, אבל ועדת המשנה לעררים של המועצה הארצית שבה הופעת, אני הייתי חבר, והנה, למרות שהוזכרו פה נושאי זהות קודם לכן, גם שם אושר מחלף.

עופר גריידינגר: אם המדינה צריכה את המחלף,

יורם מרציאנו: יש לי הפתעות בשבילך, אני לא רוצה להרגיז אותך, מע"צ החליט למשוך את התכנית כי הוא רואה בזה בסוף בזבוז כספי מדינה, בדיוק כפי שאני טענתי, כתוצאה משחיתות נוראית בין חברת לורם לבין בכירים במע"צ.

עופר גריידינגר: אני עוד לא ראיתי מכתב משיכה כזה, אבל יכול להיות.

יורם מרציאנו: לי יש מכתב כזה.

עופר גריידינגר: אני רוצה לספר לך ולכם שמע"צ יש לה, אני לא זוכר כמה פרוייקטים אבל יותר מעמוד מודפס על מיני תכניות במחוז המרכז שוישניצר החליט לשקול מחדש.

עופר גריידינגר: הרשימה כבר יותר מעמוד.

עופר גריידינגר: בכל אופן שאלת קודם לכן, אני חדש בתפקיד באופן יחסי, נמצא שלושה חודשים במחוז,

יורם מרציאנו: בהצלחה רבה, ואתה זקוק להצלחה במקום הזה.

עופר גריידינגר: תודה רבה.

עופר גריידינגר: לפי המסמכים המונחים בתיק היום אנשים שונים, מר איסמאיל ואחרים היו בפגישות במחוז, גם אצל שמאי אסיף מנהל מינהל התכנון וגם במחוז בישיבות משותפות בחיפוש פתרונות.

עופר גריידינגר: כך שהיתה הידברות עם התושבים ככל שאני ראיתי.

יורם מרציאנו: מפקד התחנה, אתה רוצה להוסיף משהו מבחינתך, כי אני חושב, אני אומר עוד פעם, מפקד התחנה בטח לא מאוהב ברגעים האלה שהוא צריך לעמוד מול אוכלוסיה, מול נשים וילדים, אני אומר לכם שמפקד התחנה הוא איש יותר ממגלה רגישות, לא פעם נתקלתי בו בעבודתי הציבורית, וגם אני אתמול ככה ניהלתי איתו ויכוח לא נעים, אבל בסופו של יום צילצלתי אליו, למען הגילוי הנאות, כדי להתנצל ולומר לו שאני מאוד מעריך את עבודתו.

יורם מרציאנו: אז גם זה המקום לומר לך שאם במקום ככה אתה יודע, כשראינו את המראות של הילדים ושל הנשים, לפעמים גם הלב שלנו לא עומד במראות קשים כאלה, אז התפתחה איזו שהיא שיחה לא נעימה, זה המקום להתנצל בפניך ובפני השוטרים, שעושים עבודה על פי החוק במדינת ישראל.

עמיחי אשד: מן הסתם לא דנים אדם בכיסו, כוסו וכעסו, לכן אני רואה את העניין כמשהו שחלף.

עמיחי אשד: משטרת ישראל, כפי שאתם יודעים, היא גורם שבעקרון ממונה על אכיפת החוק ואמור לסייע לרשויות אחרות לממש צווים כאלה ואחרים.

עמיחי אשד: בדגש לצווי הריסה מן הסתם כשמגיע צו הריסה לפתחה של משטרת ישראל הוא מחייב עבודה מאוד מאוד רחבה, מאוד מאוד מסודרת, שראשיתה בהידברות וסופה לצערי הרב במראות קשים שבהם אנחנו צריכים להרוס.

עמיחי אשד: אבל צריך לזכור שבשורה התחתונה מדובר באכיפת חוק כנגד מי שהפר את החוק.

עמיחי אשד: זה בסיס עקרוני להבנה הזאת.

עמיחי אשד: כל הפתרונות האחרים שצריכים להינתן, במסגרת החלטות כאלה ואחרות, שמן הסתם חלקן עלו פה במסגרת הוועדה הזאת ובוועדות אחרות שהייתי, הן לא הייתי אומר בפתחה של משטרת ישראל.

עמיחי אשד: משטרת ישראל בקצה פועלת על פי צווים של בית המשפט ואמורה לאכוף את החוק, עד כמה שלעיתים זה קשה מאוד, אבל לא שמו אותי בתפקידי כדי בסופו של דבר לא לממש את הצווים אלא כדי כן לממש את הצווים.

עמיחי אשד: אני לא יוזם כאלה צווים, אנחנו לא חלק בתוך התהליך הזה.

עמיחי אשד: אני יכול רק להגיד שבשולי הדברים, וזה נאמר פה על ידי יושב ראש הוועדה ידידי מרציאנו שאני יכול להגיד לך, ככל שזה תלוי במשטרת ישראל האמירה הנוגעת לעובדה שכל פעם שמתכנסת ועדה מבוצע צו הריסה היא לא בדיוק המצב כפי שהוא מתקיים בשטח.

עמיחי אשד: אני יכול להגיד לך את זה בצורה כנה, ומן הסתם אתה יודע שהדברים שאני אומר נכונים, וגם למען ההגינות גם כן האנשים שיושבים ומוציאים את הצווים האלה, אני יכול להגיד בצורה ההגונה ביותר שהתאריך נקבע על ידי בית המשפט, והשיקולים האחרים לקביעת התיזמון,

יורם מרציאנו: היות והצו של השופט שוהם מונח בפניי,

עמיחי אשד: עד השלוש עשרה לחודש שזה יום שבת.

עמיחי אשד: זה צו גמיש שהיה לשלושה חודשים.

יורם מרציאנו: תסלח לי: "לאור האמור אני מאריך את המועד לביצוע צו הריסה מינהלי מיום השלוש עשרה וקובע שניתן יהיה לבצע החל מיום חמש עשרה לשתים עשרה במשך שלושים יום".

עמיחי אשד: אתה מדבר על הצו של אתמול,

יורם מרציאנו: כן.

עמיחי אשד: אני מדבר על הצו המקורי.

עמיחי אשד: הצו לשלושה חודשים שהתאריך שלו פג, האחרון, בשלוש עשרה לחודש, שזה יום שבת.

עמיחי אשד: כל הצווים האחרים זה תהליכים משפטיים שגם עליהם יש לי מה להגיד.

יורם מרציאנו: אני בטוח שאתה מכבד את החוק.

יורם מרציאנו: אני אתן לך אחר כך לקרוא עוד פעם את ההחלטה של השופט שוהם, היא מונחת לפניי, באותיות קידוש לבנה ובמספרים שחורים על גבי דף לבן, ברור.

יורם מרציאנו: תשמע, אנחנו לא מתווכחים הרי עם צווים.

יורם מרציאנו: אנחנו מכבדים את החוק.

עמיחי אשד: הצווים האלה ותאריך התיזמון שנקבע,

יורם מרציאנו: אני גם רוצה לומר לפרוטוקול שכשאני פניתי אמרו לי מה אתה רוצה, יש החלטה של בית משפט עליון בעניין הזה.

יורם מרציאנו: אמרתי אם יש החלטה של בית משפט עליון אני אומר לכם לכבד את הצו.

יורם מרציאנו: משום שאני האחרון שלא אכבד את בית המשפט העליון במדינת ישראל.

יורם מרציאנו: האחרון.

עמיחי אשד: כפי שקראתי, אם זכרוני אינו מטעני, באמת אכן יש החלטה של בית המשפט העליון שבסעיף האחרון שלה היא אומרת שמוצו כל ההליכים האפשריים והסיבות האפשריות כדי לא לקיים את הצו הזה.

עמיחי אשד: בסופו של דבר בית המשפט העליון אישר את ביצוע הצו הזה.

עמיחי אשד: ההחלטה לגבי התאריך שבו אנחנו מבצעים כמשטרה את הצווים היא נקבעת על פי אמות מידה של החוק, קרי היכולת שלנו לממש את הצו עד התאריך שרשום בצו, ואמות מידה מבצעיות.

עמיחי אשד: ההחלטה לקבוע היא שזה נקבע לתאריך של אתמול היא החלטה מבצעית שנמצאת במסגרת החוק.

עמיחי אשד: שום החלטה ושיקול אחר לא נכנס פה, וכל ניסיון לחבר איזה שהם שיקולים של משטרת ישראל לשיקולים של התכנסויות ועדות או שיקולים פוליטיים הוא לא נכון בעליל, בגלל שאנחנו עוסקים במקצוע.

עמיחי אשד: יש לנו מקצוע, שאנחנו מכבדים אותו, ואנחנו עושים את השיקולים המבצעיים בלבד.

יורם מרציאנו: אל תנכס לעצמך את מה שאתה לא צריך לקחת על עצמך.

עמיחי אשד: אדוני, אני עושה את הדברים מתוך באמת ראייה מקצועית אמיתית, כנה ונקייה.

עמיחי אשד: ואני רוצה להוסיף ולומר דבר אחד נוסף ברשותך, ובזה אני אסיים.

עמיחי אשד: תראו, אני חושב שמהוועדה הזאת צריכים גם כן לחשוב גם על הזווית של משטרת ישראל בעניין הזה.

עמיחי אשד: הקלות, לטעמי, הקלות הבלתי נסבלת של החתימה וביטול של הצווים האלה היא קלות בלתי נסבלת שעולה למשטרת ישראל משאבים יקרים מאוד.

עמיחי אשד: דרך אגב רק המבצע של אתמול לטעמי עלה יותר מאשר הבנייה של הבית כולו.

עמיחי אשד: מאות אלפי שקלים.

יורם מרציאנו: אני מאמץ במקרה הזה את האמירה של שר הבטחון שלא מעמידים טנק מול ילד רעב.

יורם מרציאנו: אני לא מעמיד כסף מול ילד שהולכים להרוס לו את הבית.

עמיחי אשד: האמירה שלי נובעת מתוך זה שבאמת אנחנו אמורים לממש את החוק.

עמיחי אשד: אנחנו הסמכות או הזרוע המבצעת שאמורה לאכוף את החוק בסופו של דבר.

עמיחי אשד: אנחנו צריכים לאכוף את החוק.

עמיחי אשד: והעובדה שאנחנו משקיעים כל כך הרבה משאבים ובקלות כזאת חותמים על צווים שלטעמי מייצרים בעיה, מאוד משמעותית, של אכיפת חוק, היא גם כן משהו שאני מצפה מתוך ועדה כזאת שיעלה על סדר היום.

עמיחי אשד: כי באמת, או שיגידו לנו כמשטרת ישראל תשמעו, אתם לא מבצעים, או שיאפשרו לנו לממש את זה.

עמיחי אשד: כי אנחנו בעקרון פה משלמים מחיר יקר מאוד אל מול האוכלוסיה.

עמיחי אשד: יש פה אנשים ששמעתי אותם קודם, הם חבריי וידידיי, אני מעריך אותם מאוד, ולשבת מולם או להגיע אליהם עם באגר ולהרוס את ביתם זה לא מחזה נעים ביותר.

עמיחי אשד: אבל יחד עם זאת צריך גם כן לזכור, ולא בשולי הדברים, שעבירה על החוק היא עבירה על החוק היא עבירה על החוק.

עמיחי אשד: וגם את זה צריך להגיד פה בוועדה.

עמיחי אשד: ואני לא מסכים, כאיש שאוכף פה, לכך שאנשים יקחו את החוק לידיהם ויעברו על החוק.

עמיחי אשד: אני בטוח ומשוכנע שצריכים להיות פתרונות, אין ספק, אבל הפתרונות לא נמצאים בצו שלי.

עמיחי אשד: אני חייב לייצר תהליך שבו אין עבירה על החוק.

עמיחי אשד: שלא עוברים על החוק.

עמיחי אשד: אלה הדברים, ואני באמת מודה ליושב ראש הוועדה על הסיוע, גם אתמול, בהחלט היתה שם סיטואציה מאוד בעייתית של סיכון חיי אדם.

עמיחי אשד: אני מצפה גם כן מאנשי הציבור שבמקרה הזה יגידו לציבור הערבי, ובכלל הציבור כולו, בצורה חד משמעית, כפי שאתה אמרת קודם, שהנושא של עבירות על החוק הוא בלתי נסבל.

סייף דרג'אם: אנחנו בארגון כראמה אנחנו מנסים לעזור לתושבים של דהאמש מזה זמן רב, אנחנו מייצגים אותם בכל מיני עתירות בעניין של חינוך, של הסעות, עניין של התנגדויות נגד תכניות בנייה, על מנת לבוא ולהסדיר את המצב המשפטי של היישוב הזה.

סייף דרג'אם: אנחנו מתחננים מזה זמן רב, תנו לאנשים האלה להירשם במקום ששייכים אליו.

סייף דרג'אם: הם שייכים בינתיים לעמק לוד, שיירשמו שם בינתיים.

סייף דרג'אם: ועמק לוד לא מאפשרת להם להירשם כתושבים במסגרתה.

סייף דרג'אם: עד שנאלצנו להוציא צו מבית המשפט לאפשר לתושבים האלה להירשם שם כתושבים, אבל שיוכלו לקבל את הזכויות שלהם.

סייף דרג'אם: אני מקווה עכשיו בסיור שנבצע ביחד עם בא כוח של עמק לוד נוכל סוף סוף לרשום את התושבים האלה במקום שהם שייכים אליו מבחינה מוניציפלית.

סייף דרג'אם: עכשיו לעניין של המקום הזה, יכול להיות שהם יעברו למקום אחר, אף פעם לא נטען בשום תגובה לעתירות שאנחנו מגישים שהמקום הזה מיועד לפינוי.

סייף דרג'אם: המקום הזה לא מיועד לפינוי עד כה.

סייף דרג'אם: זו קרקע פרטית, שהיא שייכת לתושבים של דהמאש, ועליה צריכים להמשיך ולהתמודד מול היישוב הזה כיישוב עצמאי או כיישוב ששייך למועצה מוניציפלית אחרת.

סייף דרג'אם: אמנם אנחנו מודעים לעניין ואין מחלוקת שהבנייה היא בנייה בלי היתר.

סייף דרג'אם: מה שאנחנו טוענים שאי אפשר להוציא היתר שם.

סייף דרג'אם: הם לא שייכים לשום תכנית מיתאר, לשום מקום.

סייף דרג'אם: הם לא קיימים.

סייף דרג'אם: הם אזרחים נפקדים.

סייף דרג'אם: הם לא קיימים בשום תכנית.

סייף דרג'אם: המקום היחידי שהם קיימים בו זה התצ"אות, כי הם קיימים בפועל בשטח.

סייף דרג'אם: עכשיו לאן הם יפנו להגיש בקשה כזאת.

סייף דרג'אם: אני בהתחלה כשבאתי לטפל בסוגייה של דהמאש אמרתי להם חבר'ה, אתם רוצים שאנחנו ניקח על עצמנו את הטיפול בכפר שלכם, תלכו ותעשו תכנית מפורטת על מנת לעשות לגליזציה לבנייה שלכם.

סייף דרג'אם: אי אפשר לטפל בסוגייה שלכם על ידי כיבוי שריפות.

סייף דרג'אם: צריך לעשות את זה בצורה מסודרת.

סייף דרג'אם: ולכן אנחנו אמרנו במשך חודשים, כבוד יושב הראש, אתה בטח יודע, זה עולה המון כסף להכין תכנית מפורטת, ואנחנו אמרנו בכל זאת רוצים להכין תכנית ולהגיש אותה לוועדה.

סייף דרג'אם: ואכן הוכנה תכנית.

סייף דרג'אם: והיתה התלבטות לאן להגיש אותה.

סייף דרג'אם: כי רמלה לא רצה, לוד לא רצה אותם.

סייף דרג'אם: בסוף הוחלט להגיש אותם לוועדה מחוזית.

סייף דרג'אם: והוגשה בשבע עשרה ביולי 2006.

סייף דרג'אם: והוגשה תכנית שהיא תכנית מיקדמית, אבל היא תכנית שנותנת פתרונות.

סייף דרג'אם: לפני חודש שלחו לנו מכתב מהוועדה המחוזית, אמרו תשמעו, אתם צריכים להגיש את זה לוועדה המקומית של עמק לוד.

יורם מרציאנו: הוועדה שלהם זה לודים.

יורם מרציאנו: אבל אני יכול לספר לך ששר הפנים הנוכחי החליט לפרק את לודים ולהקים ועדות מקומיות שם.

יורם מרציאנו: אז תהיה ועדה מקומית בימים הקרובים.

סייף דרג'אם: הלכנו לוועדה לתכנון ובנייה מקומית לודים ורצינו להגיש אותה אז אמרו לנו תגישו אותה לפי נוהל טכני מסויים שנקרא מפא"ת.

יורם מרציאנו: אדוני המתכנן, אני רוצה להבין, למרות שיש חותמת נתקבל אתה לא מכיר את התכנית?

עופר גריידינגר: אין לה מספר, היא לא נקלטה כנראה כתכנית, כנראה שזה הגיע כנייר עבודה.

עופר גריידינגר: בכל אופן כשאני נכנסתי בחדר הוועדה באתי מתוך הנחה שאין תכנית.

עופר גריידינגר: באתי בידיעה שאין תכנית.

יורם מרציאנו: היום אתה יודע שיש תכנית.

עופר גריידינגר: אני לא יודע עוד שיש תכנית, אין עליה מספר, אין עליה כלום.

שלומית אשרי: שמאי אסיף יודע.

שלומית אשרי: שמאי אסיף דחה את הקבלה שלה.

שלומית אשרי: הוא מבקש את ההמלצות שלכם, זה נתקע כל הזמן,

יורם מרציאנו: אם היית פונה ליהודית היית מקבל גם את המספר.

יורם מרציאנו: לא פנית במקום הנכון.

יורם מרציאנו: היא זאת שצריכה לתת לך מספר על התכנית.

יורם מרציאנו: אז אני אפנה אותך אליה אחרי הוועדה.

יורם מרציאנו: חבר'ה, אני מבין איך זה עובד.

יורם מרציאנו: אולי למישהו היה עניין להחביא את התכנית הזאת ולא לתת לה מספר, ככה אני מעלה תהייה, בוא נשאל ככה בקול רם.

סייף דרג'אם: אדוני היושב ראש, אנחנו הולכים בדרך המלך על מנת לעשות את כל,

יורם מרציאנו: אני שואל שאלות קשות למה אני בטוח שהדיון הזה גם יכול להיגמר בבג"צ.

יורם מרציאנו: יכול להיות שאני אצטרך להגיש בג"צ.

יורם מרציאנו: לכן אני אשאל את השאלות.

יורם מרציאנו: התכנית הזאת הוגשה בשבע עשרה לשביעי, ועד היום אין לה מספר?

אסמעיל ערפאת: הוועדה החזירה אותה לפני כמה ימים, באחד עשרה לשתים עשרה.

אסמעיל ערפאת: משרד הפנים החזיר את התכנית עם מכתב נלווה, פשוט אין לי אותו פה, שהתכנית היתה אמורה לקבל את חותמת הוועדה המקומית לודים, והוועדה המקומית לודים אחר כך תצטרך להחזיר אותה לוועדה המחוזית, כלומר לעבוד לפי הנוהל.

אסמעיל ערפאת: ניגשנו ללודים כדי להחתים את התכנית, לודים סירבו להחתים את התכנית והם טענו שצריך להגיש את זה לפי נוהל מסויים.

אסמעיל ערפאת: הם סירבו לקבל.

אסמעיל ערפאת: אז קיבלתי אישור מה הנוהל, אמרו לי שצריך להיות לפי נוהל מפא"ת.

אסמעיל ערפאת: עכשיו אנחנו ניצלנו סעיף 43 בחוק שאומר שאפשר להגיש תכנית לוועדה המחוזית בלי להגיש אותה לוועדה המקומית.

אסמעיל ערפאת: לדברי שוקי עמרני ישירות.

אסמעיל ערפאת: אמר כל אדם,

יורם מרציאנו: אני רוצה לשאול שאלה, אם אני הייתי מגיש לך תכנית בשבע עשרה לשביעי, אזרח, לתכנית בנייה, תוך כמה זמן הייתי מקבל ממך תשובה?

יורם מרציאנו: הייתי מגיש תכנית, מפקיד אותה במשרד הפנים.

עופר גריידינגר: לו היית מגיש תכנית לגברת נדלר אשר הוזכרה על ידך קודם לכן הוא היה מקבל תשובה תוך שבועיים שלושה.

יורם מרציאנו: אז הוא הגיש את זה למשרד הפנים, נניח שיהודית נדלר היתה חולה, והיא לא היתה באותו יום בעבודה, מי נותן לה את זה, או שמישהו החביא את זה במגירה.

עופר גריידינגר: כמובן שזה לא פייר אתה שואל שאלות ותהיות שאין לי אפשרות לענות עליהן.

עופר גריידינגר: חוץ מאשר תקווה שהכל בסדר.

עופר גריידינגר: אבל אם יוגשו לי המסמכים, אני רוצה לבדוק אותם בצורה מסודרת.

יורם מרציאנו: אני מאוד אשמח שהם ייפגשו אתך, לפחות את זה נוציא מהישיבה, שבשבוע הבא אתה תפגוש אותם, וזו בקשה שלנו, של ועדת הפנים, על מנת שהם יציגו לך את התכנית בצורה מסודרת, והתכנית הזאת תעבור תחת ידיך הנאמנות, שאני בטוח ומשוכנע שתעשה את זה בחן ובטוב וביופי שלך.

יורם מרציאנו: תודה.

סייף דרג'אם: אמנם על פי החוק אנחנו יודעים שהבנייה בלי היתר.

סייף דרג'אם: אבל מה שאנחנו אומרים שמאז שהם הוציאו את הצווים המינהליים יש שתי סיבות, וזה בשניים מתבטא.

סייף דרג'אם: אלף שיש היום תכנית מפורטת שנותנת מענה לכל הבתים שם, ובית שיש היום שקידה רצינית מטעם משרד הפנים להקים ועדת גבולות.

סייף דרג'אם: המדינה מודעת לבעייתיות של היישוב הזה.

סייף דרג'אם: שתי הסיבות האלה מצדיקות להקפיא את כל צווי ההריסה, ותנו צ'אנס לתושבים האלה להסדיר סופית את הסטטוס המשפטי של היישוב שלהם.

יורם מרציאנו: אני חושב שמצאנו פתרון טוב, לפחות אחד, שבשבוע הבא המתכנן של המחוז יזמין אתכם לפגישה אצלו, אתם תציגו לו את זה, תניחו לו את זה, בואו נראה, אולי יש איזה שהוא אור בקצה המנהרה.

יורם מרציאנו: אני חושב שזה כבר התקדמות, לתכנית שאף אחד לא יודע איפה היא נמצאת כרגע.

סייף דרג'אם: מצד שני, יש היום צווי הריסה ביישוב, אנחנו מנהלים מאבק משפטי בעניין, ואני חושב שהמאבק הנכון הוא מאבק פוליטי על ידי התערבות משפטית בעניין הזה לעצור את ההריסות שם עד שהאנשים האלה יקבלו מענה.

יורם מרציאנו: זה תשאיר לסיכומים.

יורם מרציאנו: חבר הכנסת צרצור, שהוא חבר הוועדה, ברגע שהוא מציע הצעה, אתה יודע, אני והוא פה שנינו נצביע, אנחנו לא נצביע אחד אחד, יהיה בסדר.

יורם מרציאנו: הוא יצטרך עכשיו לגייס רוב, להביא עוד חברי כנסת שזה יעבור.

אסמעיל ערפאת: קודם דיברו איפה השכונה ואיפה לא השכונה, יש פה תצ"א, זו השכונה, זו רמלה, זה הגבול, וזה עמק לוד עד לפה, פה מתחילה לוד.

אסמעיל ערפאת: זו השכונה.

אסמעיל ערפאת: דובר, למה אני מראה את התצ"א, כי דובר על מחלף, המחלף יהיה פה.

אסמעיל ערפאת: זה המחלף שאתם מדברים עליו.

אסמעיל ערפאת: המחלף אינו פוגע בשכונה בכלל.

אסמעיל ערפאת: מדובר על מחלף של המשך כביש 200, המחלף הוגש בתכנית מח' 153, אנחנו הגשנו התנגדות לתכנית, קיבלנו תשובה שכרגע אין שום תכנון של המשך הדרך הזאת, הדרך המתוכננת לפי המחלף זה התוואי שלה, אנחנו הגשנו התנגדות למע"צ ולוועדת התנגדויות לפי התכנית, הצענו תכנית אלטרנטיבית שהמחלף עובר ככה, שהוא ייקח חלק מהאדמות שלנו הפרטיות.

אסמעיל ערפאת: אנחנו הצענו שהמחלף ינגוס חלק ולא יעבור באמצע הצומת כדי שהוא יעזור לנו בתכנון.

אסמעיל ערפאת: ובהתאם לזה הוגשה גם התכנית לוועדה המחוזית.

אסמעיל ערפאת: התכנית המפורטת שאנחנו מדברים עליה.

אסמעיל ערפאת: קיבלנו תשובה מעיריית לוד.

אסמעיל ערפאת: עיריית לוד אינה מתכננת שום פתרון ושום נגישות ושום דבר.

אסמעיל ערפאת: גם הוועדה כרגע, למה היא דחתה כאילו שיש התנגדות, אומרת שהיא לא מתכננת שום דבר בתוואי הזה.

אסמעיל ערפאת: זה המינהרה המתוכננת וזה התכנון.

אסמעיל ערפאת: למעשה אנחנו בשכונה שייכים לשטח מוניציפלי של המועצה האזורית.

אסמעיל ערפאת: יש שם שני בתים קיימים מלפני קום המדינה, זה אחד הבתים פה, של משפחת שעבאן.

אסמעיל ערפאת: משפחת שעבאן אפילו משלמת מסי מגורים למועצה.

אסמעיל ערפאת: יש פה שובר תשלום של משפחת שעבאן, שובר תשלום למגורים.

אסמעיל ערפאת: חוץ ממני.

אסמעיל ערפאת: אני גם ביקשתי היתרים כמו שאומרים, ביקשתי שינוי ייעוד בשנת 88' זה היה, אני ניצלתי, על השטח חל R6, הייעוד של השטח הוא חקלאי אבל חל עליו החוקים של R6, שזה חוק מנדטורי, אדון עופר, וחוק מנדטורי שמנצלים אותו המושבים שמותר לחקלאי לבנות את ביתו על אדמתו.

אסמעיל ערפאת: ואז אנחנו ביקשנו ליהנות מאותו סעיף, ועל סמך זה הגשתי את בקשת שינוי הייעוד לוועדת לודים בזמנו.

אסמעיל ערפאת: ועל סמך זה הנתונים.

אסמעיל ערפאת: יש שם גם שבעה בתים שהם מבנים חקלאיים בהיתר שקיבלו מלודים היתר משנת 88'-89', שהם בהיתר.

אסמעיל ערפאת: היתר מלודים.

אסמעיל ערפאת: היתרים של מבנים חקלאיים.

אסמעיל ערפאת: היתה תביעה של לודים על שינוי שימוש באחד המבנים, ובית המשפט דחה את התביעה הזאת בשנת 90'.

אסמעיל ערפאת: דבר נוסף, אנחנו נתקלים לאורך זמן בהיעלמות ובאטימות לב של השלטונות מסביב.

אסמעיל ערפאת: כלומר רמלה מצד אחד, אנחנו לא שייכים אליה מוניציפלית.

אסמעיל ערפאת: עוד נקודה, רוב בעלי הקרקעות משלמים מסים על הקרקע למועצה.

אסמעיל ערפאת: בעלי הקרקעות משלמים מסים על הקרקע בלבד.

אסמעיל ערפאת: הם משלמים מסים על הקרקע כי המועצה סירבה לקבל מסים על המבנים בטענה שהמבנים אינם מאושרים ואז היא לא מוסמכת לקבל מסים על מבנה שאין לו היתר.

יורם מרציאנו: אני רוצה להבין, גם על מבנה לא חוקי משלמים מסים, רק בעיריית לוד על מבנים לא חוקיים לא משלמים.

יורם מרציאנו: בכל הרשויות בארץ משלמים.

אסמעיל ערפאת: יושב פה אדם שפנה למועצה והמועצה גם סירבה לקבל ממנו מס על הבית ומקבלת ממנו רק מס על האדמה.

אסמעיל ערפאת: ההמשכיות שלנו התנהלה כאילו אנחנו שייכים, אנחנו כאילו עולם שלישי בלב המדינה למעשה, לא שייכים לאף אחד.

אסמעיל ערפאת: ואז העניינים התנהלו.

אסמעיל ערפאת: האנשים במקום כמובן התחתנו, הקרקע שלהם, הגישו בקשות, הבקשות סורבו, ייעוד הבקשה אינו תואם את ייעוד הקרקע, זו העילה המרכזית לדחיית היתר למגורים.

אסמעיל ערפאת: ואז אין ברירה, אין מה לעשות.

אסמעיל ערפאת: אין תב"ע, אני כבר חמש שנים, משנת 99', כשאנחנו הגשנו את ההתנגדות להכפלת המסילה לפי תכנית מח' 120, הוועדה המחוזית אישרה לנו בהתנגדויות את המעבר שיישאר פתוח אלינו.

אסמעיל ערפאת: כלומר מבחינת המימסד הם מכירים בנו, ועדות מחוזיות.

אסמעיל ערפאת: אנחנו במאבק עם הוועדה המחוזית, כל תכנית אנחנו מגישים להם התנגדות.

אסמעיל ערפאת: כלומר אף אחד לא יכול לטעון מאיפה באתם, מאיפה נחתתם, איפה הייתם, למה רק עכשיו.

אסמעיל ערפאת: אנחנו מנהלים את המאבק כל הזמן, וכל הזמן אנחנו מבקשים את ההכרה.

אסמעיל ערפאת: רמלה אומר מה אתם רוצים ממני, אתם לא שייכים אלי.

אסמעיל ערפאת: רמלה שהוא טוען שפתאום צצנו, אנחנו היינו בהתנגדות נגדו בשנת 99', אנחנו היינו ביחד.

אסמעיל ערפאת: זה לא פתאום צצנו.

אסמעיל ערפאת: אני הגשתי התנגדות לרכבת לוד-באר שבע על הכפלת המסילה שיהיה מעבר להולכי רגל.

אסמעיל ערפאת: ועדה ארצית, בשנת 2004, אישרה מעבר רגלי להולכי רגל מרחוב יוספטל עד אלינו בשכונה.

אסמעיל ערפאת: מעבר הולכי רגל.

אסמעיל ערפאת: זאת אומרת ועדות התכנון, ועדה מחוזית כן מכירה ומנסה ללכת איתנו בהתנגדויות.

אסמעיל ערפאת: במקום כל הרשויות שהם צריכים ליזום את זה והם צריכים להיות איתנו, הם לא איתנו.

אסמעיל ערפאת: עוד נקודה מאוד חשובה, סיור של ועדת הפנים הקודמת, ראלב ושוקי הם הגיעו לאזור והם אמרו מה ההמלצות, מה הפתרון, להקים ועדת חקירה או למי לספח.

אסמעיל ערפאת: מבחינתנו, לוד אנחנו נהיה בלוד עוד שכונת עוני ונוסיף על המצב הקיים כאילו בלוד.

אסמעיל ערפאת: רמלה אנחנו קרובים, רמלה אינו מעוניין כי הוא בונה במתחם מכבי שכונה לתפארת, והוא אומר את זה במפורש, אני לא רוצה שכונה ערבית.

אסמעיל ערפאת: כמו שהוא אומר אני לא רוצה שכונה ערבית על ידי גם רמלה אומר אני לא רוצה שכונה ערבית בתחום השיפוט שלי.

יורם מרציאנו: אתה רוצה להיות חלק מההתיישבות העובדת, להיות מושב?

אסמעיל ערפאת: כן, האדמה שלי חקלאית, אנחנו יכולים להיות בשיתוף פעולה לתפארת.

אסמעיל ערפאת: אנחנו יכולים להיות דוגמא של הדו-קיום.

אסמעיל ערפאת: להראות, מישהו צריך להיות אמיץ ולקחת החלטה כזאת, שהנה, יש פה תושבים ערבים בתחום שלי, בתי ספר, לא נורא, אנחנו יכולים להיות תלמידי חוץ ברמלה או במקומות אחרים.

אסמעיל ערפאת: המועצה, משרד החינוך יש הסדר של תלמידי חוץ.

אסמעיל ערפאת: הם יקחו את התקציב.

אסמעיל ערפאת: רמלה טוענת לא שלנו אבל היא לוקחת תקציב עבורנו.

אסמעיל ערפאת: אנחנו בכדי שנלמד ברמלה, נכון, התושבים רשמו את עצמם ברחוב החשמונאים כדי שתהיה כתובת.

יורם מרציאנו: הצגת את זה מצויין.

יורם מרציאנו: תודה.

סובחי שעבאן: שלום לכם, שמי סובחי שעבאן, אני יליד 54' ויש עוד יותר גדולים ממני, אני נולדתי באותו הכפר דהמאש, וגם שמונה אחים.

סובחי שעבאן: אסף משנת 82', ערפאת איסמעיל, אנחנו קיבלנו בשנת 51', אני חושב אני לפני המועצה, לפני שהיתה קיימת המועצה.

יורם מרציאנו: אתה גר במקום, בכפר דהאמש, איפה שאני הייתי אתמול, בביקור, אתה גר שם משנת 51', זה הבית שלך?

סובחי שעבאן: כן.

אסמעיל ערפאת: כן, ויש חוזה בינו לבין המינהל שלקח את האדמה,

יורם מרציאנו: ואתה קנית את האדמה מהמינהל, זו אדמה פרטית שלך?

סובחי שעבאן: כן, משנת 51'.

סובחי שעבאן: לגבי, הוא דיבר על המושבים, אני במקצועי מכונאי ומסתובב בכל המושבים, אני מכיר את כל המושבים של המועצה, בית בית וגם משפחה משפחה.

סובחי שעבאן: שנים, אני עשרים וחמש, שלושים שנה עובד במושבים.

סובחי שעבאן: ואני לא רוצה להגיד שמות אבל הוא אומר אין בניה ללא רישיון,

יורם מרציאנו: הוא אמר משהו וארז אמר משהו אחר, התשובה ברורה, אל תיכנס לזה.

סובחי שעבאן: לגבי הבתים שלנו שם, לגבי המוסך שלי הגשתי תכנית למועצה האזורית עמק לוד, וקיבלתי אישור לפי תכנית חתומה.

סובחי שעבאן: בינתיים משרד החקלאות לא רוצה לחתום על התכנית, וככה התעכב העניין.

סובחי שעבאן: לגבי המסים, אני משלם מסים, הרבה שנים לא שילמנו מסים, עשרים שנה.

סובחי שעבאן: הלכתי למועצה, חשבתי שאני צריך לשלם מליון שקל.

סובחי שעבאן: ואמרו לי לא, לא, אתה תשלם רק מעכשיו.

סובחי שעבאן: לא ידעתי למה.

סובחי שעבאן: אחרי ששילמתי אז העורך דין שלי אמר לי אתה היית צריך לשלם כל השנים, כאילו עכשיו רק הוא אומר שבע שנים, שמונה שנים באמת ככה התחלנו לשלם, והם ויתרו על כל החוב, נתנו לי מכתב שאתה משלם מהיום.

סובחי שעבאן: וכל מה שהיה זה נגמר שנדבר על שבע שנים, מה שהוא אומר היום קיימת השכונה.

סובחי שעבאן: אז תודה רבה, אני הקטן באחים, יש עוד יותר גדולים שגרים שם.

שלומית אשרי: אני אציע שתי הצעות מעשיות לוועדה, כדי לא לחזור על הדברים שנאמרו כאן.

שלומית אשרי: אני רוצה להציע לוועדה לקבל החלטה שיופסקו הריסות הבתים עד שיושלמו ההליכים התכנוניים.

שלומית אשרי: ראש מינהל התכנון,

יורם מרציאנו: אני רוצה לומר לך בעניין הזה, אני מנצל את זכותי כיושב ראש הוועדה להפריע לך.

יורם מרציאנו: אנחנו חברי הכנסת אנחנו מחוקקים.

יורם מרציאנו: אנחנו בעצם מציעים חוקים, אנחנו לא הרשות המבצעת.

יורם מרציאנו: אני לא יכול ללכת נגד החלטה של בית משפט.

יורם מרציאנו: אני לא יכול ללכת נגד החוק.

יורם מרציאנו: אני הכנסת לא יכול לבוא עכשיו אחרי שבית המשפט קיבל דיון, קיבל החלטה, להגיד לו אדוני, אני בית המשפט.

יורם מרציאנו: אני לא בית המשפט, אני מחוקק.

יורם מרציאנו: יש הפרדת רשויות.

יורם מרציאנו: אני מה כן, שמח ששמעתי פה על ידי ארז, אין פה צווים שיפוטיים.

יורם מרציאנו: יש פה צווים מינהליים.

יורם מרציאנו: ולכן אני בהחלט יכול לבקש מהם להקפיא.

שלומית אשרי: אז אני אמשיך מפה.

שלומית אשרי: הסיפור של הקפאת הצווים, עכשיו אנחנו ראינו שהיתה בעיה בתכנון, עשינו תכנון אלטרנטיבי, בשיתוף עם האזרחים, המוסדות המתכננים כן עובדים איתנו, בעיקר מינהל התכנון משתף אתנו פעולה.

שלומית אשרי: אני מציעה שזה גם יהיה קשור אחד בשני, שעניין ההקפאה יהיה לפחות עד שמשלימים את ההליכים התכנוניים.

יורם מרציאנו: אז אנחנו, קלעתי לדעת חכמה.

יורם מרציאנו: אני יש לי פשוט ניסוח של הצעה שמשלבת את ההצעה של חברי חבר הכנסת צרצור יחד עם הצעה שלי,

שלומית אשרי: הוועדה, הכוח שלכם הוא כן ביכולת שלכם לזמן הנה את האנשים שאחראים לטפל בתכנית הזאת ולדאוג שהיא תושלם.

יורם מרציאנו: קלעתי לדעת חכמים בדיוק.

רעות מיכאלי: אני מהמרכז לפלורליזם יהודי, אני לא רוצה לחזור על דברים שנאמרו, אני מבקשת להתייחס לשתי נקודות בקצרה.

רעות מיכאלי: נקודה אחת עוסקת כן בהליכים התכנוניים.

רעות מיכאלי: אנחנו עובדים בשיתוף עם כראמה בנושא אחד, ביחד עם התושבים, בנושא של תכנית המיתאר שקשורה במיתחם מכבי ברמלה, ואני חושבת שהדבר הכי בולט שעלה גם מהשיחה כאן היום שיש איזה שהוא צורך מעבר לתכנית הקונקרטית של השכונה בראיה רחבה.

רעות מיכאלי: כיוון שכיום מנסים לצמצם את השכונה מכל כיוון, ואני חושבת שאחת האפשרויות היא שאתם תתנו ביטוי לזה בהחלטה שלכם שביחד עם הליכי התכנון והבנייה הנקודתיים, הנקודה של הראייה הרחבה יותר בהליכי התכנון.

רעות מיכאלי: זה דבר אחד.

רעות מיכאלי: והדבר השני שמאוד מטריד אותנו זה השאלה של מי נושא בנטל.

רעות מיכאלי: כי נכון להיום בנטל נושאים רק התושבים.

רעות מיכאלי: כמובן בעזרת

רעות מיכאלי: כם והדיון הזה הוא חלק מן הסיוע בעניין הזה.

רעות מיכאלי: גם במאבק וגם בנטל הכלכלי של הדברים האלה.

רעות מיכאלי: וזו גם שאלה משמעותית, במיוחד כשאנחנו יודעים מה המצב הסוציו-אקונומי בסביבה.

יורם מרציאנו: רבותיי, אני שמח על עצם קיום הדיון, אני חושב שהיה פה דיון שאני לפחות החכמתי ולמדתי, יש הרבה מאוד דברים שלא ידעתי אותם לפני כן.

יורם מרציאנו: מתוקף סמכותי כפי הנראה מיום שני כיושב ראש זמני של הוועדה עד למינוי יושב ראש קבוע אני בטח אהיה בשבועיים שלושה הקרובים יושב ראש ועדת הפנים, אז אני כבר אומר לכם שאני אנצל את סמכותי כדי לקיים במהלך של השבועיים הקרובים ישיבה נוספת של ועדת הפנים על מנת לקבל תשובות בנושא של הקמת ועדת גבולות, ולנושא של נושא התכנון, ואני ארצה לקבל בעצם תשובות לתוך העניין.

יורם מרציאנו: כדי להמחיש את מה שאני עומד לעשות אני בעצם מבקש להביא הודעת סיכום שאתה ואני נצביע עליה, שזה בעצם אומר: